मीना ने बड़ी लापरबाही कन्ने जवाब दित्ता, ओ अंदर बैठी दी ऐ, उसी पिच्छुआं मिली लैयो, पैहलें गल्ल बात करो, किश खाओ-पिओ ते फी अपनी माऊ गी मिलेओ। पर राम मीना दी गल्ल सुनने आस्तै उत्थें खड़ोता तकर नईं। अंदर जाइयै ओ मां-मां करदा सारे अंदरै च फिरी गेया, पर उसी मां कुते बी नईं लव्बी ते उसने काहले पेदे मीना गी पुच्छेया, दस्स-दस्स मीना जल्दी दस्स मेरी मां कुत्थे ऐ? मीना ने परता दिता, आओ अऊं दस्सनी आं तुसाढ़ी मां। उन्ने ते मिगी तंग करी मारे दा ऐ। इन्ना खाने गी मंगदी ऐ, जे मैं कुत्थुआं दा देयां। तुसाढ़े सारे पैसे ते इए खाई जन्दी ऐ, मेरे आस्तै ते इस घरा च इक रुट्टी दा टुकड़ा बी नईं ऐ। जदूं दे तुस गेदे ओ, बस मैं सब किश प्यौके दा गे आना करनी आं।